XHOULAG – 12 SEPT. 2018 @ 19H00 | NTN
XHOULAG – 12 SEPT. 2018 @ 19H00
September 4, 2018 pro@ntn.org.na
Die bekende Namakwalandse storieverteller en woordkunstenaar, Danneline Ramsden, bring in September haar veelbesproke Xhoulag-produksie na Windhoek, Rehoboth en Walvisbaai.
Ramsden, wat oorspronklik van Komaggas in die Noord-Kaap is, droom al jare lank van die geleentheid om haar stories oor sout van die aarde-Namakwalanders met die mense van Namibië te kom deel. Nou is dié droom bewaarheid met haar optredes op Wo. 12 September by die Nasionale Teater van Namibië in Windhoek, op Vr. 14 September , om 19H00, by die Orego Primêre Skool-saal in Rehoboth, en op Sa. 15 September by die Walvisbaai-gemeenskapskerk in Walvisbaai.
“Soms moet ek myself kielie om seker te maak dis nie ’n droom nie nie. Ek het net een doel – om mense te laat xhoulag terwyl ons saam deur my hartland reis,” sê die 44-jarige Ramsden. “Namibië wemel van die Namakwalanders, en ek hoop dat ieder en elk sal opdaag vir ’n lekker vertoning.”
In die tradisie van wyle Tolla van der Merwe, aan wie se lippe Ramsden as kind gehang het, laat sy behoorlik die tonge klap as ’n nuwegeslag-storieverteller en woordkunstenaar. Sy is ’n gereelde gas op radio- en TV-programme in Suid-Afrika, en het onlangs ’n gasverskyning in kykNET se Oppiestoep-program waar sy haar stories aan die bekende Andries Vermeulen en Pietman Geldenhuys vertel het.
Xhoulag staan onder leiding van die mediapersoonlikheid en skrywer Ivor Price as regisseur, wat Ramsden tydens haar Namibië-toer sal vergesel. Price is ’n bekende televisieaanbieder, wat tans die program Landbouweekliks op VIA (DSTV-kanaal 147) aanbied.
Kaartjies vir die Windhoek- en Walvisbaai-vertonings kos NS120, terwyl die Rehoboth-kaartjies vir N$100 verkoop word. Om die vertonings in Windhoek en Rehoboth by te woon, bespreek plek by Jonathan Sam (081 128 0599) of Vera Tune (081 129 0093). Kaartjies vir die Walvisbaai-vertoning is beskikbaar by Leoni Warne (081 236 4911).
Previous post NUST HIV/AIDS DRAMA & MUSIC EVENING, 14 SEPT. 2018 @ 19H00